Van duisende vir krag, tot ons skuld jou! | Netwerk24
Deur Antoinette Slabbert 13 Junie 2021 00:35
Lucia van Vollenstee voor haar huis in Queenswood wat volgens die Tshwane-metroraad honderde duisende rand se krag gebruik het. Die rekening is uiteindelik dié week reggestel. Foto: Deon Raath
Rapport het verlede week berig dat Lucia van Vollenstee sedert Maart verlede jaar sukkel met 'n kragrekening vir haar drieslaapkamerhuis in Queenswood waarin net twee mense woon.
Terwyl sy in Februarie 2020 nog sowat R2 500 per maand vir elektrisiteit betaal het, het die raad in Maart 'n rekening van R213 860,71 gelewer en sedertdien was dit net afdraande. Ondanks al haar pogings om die ooglopende fout reggestel te kry, het die raad haar rekening net met kleiner bedrae gekrediteer en dan weer reusebedrae gehef. Sy het 'n elektrisiën gekry om seker te maak daar is nie 'n fout wat die reusebedrag kan verklaar nie en het op verskeie maniere met die raad probeer skakel om die probleem uit te stryk, maar sonder sukses. Sy het getrou elke maand 'n paar duisend rand betaal.
Teen Mei het haar rekening steeds op sowat R246 000 gestaan.
Rapport het op 1 Junie 'n navraag oor Van Vollenstee se rekening na die raad gestuur waar dit na Mare-Lise Fourie, burgemeesterskomiteelid vir finansies, se kantoor verwys is. Dié het die probleem opgelos.
Die raad skuld Van Vollenstee nou R20 060.
"Ek hoop net dit bly nou reg," het Van Vollenstee die afgelope week gesê. Waarom dit langer as 'n jaar moes vat, is steeds nie duidelik nie.